b"\n_START_ARTICLE_\nKarch Kiraly\n_START_SECTION_\nCom a jugador\n_START_PARAGRAPH_\nKiraly va participar en torneigs de voleibol i de voleibol de platja des de la seva infantesa i amb 15 anys va entrar en l'equip de voleibol de la seva escola, el Santa Barbara High School, esdevenint un dels millors jugadors de l'estat de Calif\xc3\xb2rnia. L'any 1978 va ingressar a l'UCLA i amb els Ozesnos va guanyar tres campionats NCAA (1979, 1981 i 1982). L'any 1981 va ser seleccionat per primer cop per l'equip estat-unidenc de voleibol, esdevenint el comen\xc3\xa7ament d'una etapa de vict\xc3\xb2ries en aquesta selecci\xc3\xb3 amb la qual va guanyar dos cops l'or ol\xc3\xadmpic als Jocs Ol\xc3\xadmpics d'estiu de 1984 i els Jocs Ol\xc3\xadmpics d'estiu de 1988. En la segona ocasi\xc3\xb3, a m\xc3\xa9s, va ser nomenat MVP. L'any 1983 i 1985 va aconseguir guanyar el Campionat nord-americ\xc3\xa0 i l'any 1986 va ser un dels protagonistes de la vict\xc3\xb2ria estat-unidenca en el Mundial de Fran\xc3\xa7a._NEWLINE_L'any 1988 va decidir retirar-se del voleibol per dedicar-se al voleibol de platja tot i que encara la temporada 1990-1991 va marxar a It\xc3\xa0lia per jugar dos anys com a professional al Porto Ravenna Volley. En tan sols 24 mesos va aconseguir guanyar un campionat, una copa d'It\xc3\xa0lia, la Champions League 1991-1992, la Supercopa d'Europa 1992 i el Mundial de Clubs de 1991._NEWLINE_Un cop acabada la temporada 1991-1992 es va retirar definitivament del voleibol i va comen\xc3\xa7ar una exitosa carrera en el voleibol de platja. En els Jocs Ol\xc3\xadmpics d'estiu de 1996 va fer hist\xc3\xb2ria guanyant la medalla d'or en voleibol de platja (juntament amb Kent Steffes) esdevenint el primer jugador en coronar-se campi\xc3\xb3 ol\xc3\xadmpic en voleibol i en voleibol de platja. Va acabar la seva llarga i exitosa carrera esportiva l'any 1997, a l'edat de 37 anys i l'any 2001 va ser incl\xc3\xb2s en la Volleyball Hall of Fame.\n_START_SECTION_\nCom a entrenador\n_START_PARAGRAPH_\nL'any 2009 va comen\xc3\xa7ar la seva carrera com a entrenador assitent a la selecci\xc3\xb3 femenina dels Estats Units i al setembre de l'any 2012 en va ser nomenat entrenador. L'estiu de 2014 va aconseguir guanyar el Mundial de Voleibol disputat a It\xc3\xa0lia, derrotant la selecci\xc3\xb3 de la Xina per 3-1 a la final. L'any seg\xc3\xbcent va liderar l'equip estat-unidenc a la vict\xc3\xb2ria en el Grand Prix de Voleibol."